**Nová metodika umožní žiakom po celom Slovensku diskutovať o filme Slobodní**

Dokument režiséra Slavomíra Zrebného bol najnavštevovanejším dokumentárnym filmom v slovenských kinách za rok 2022. Tvorcovia filmu a lektori Akadémie veľkých diel v spolupráci s Konrad Adenauer Stiftung a Ústavom pamäti národa pripravili pre slovenských učiteľov metodiku k vedeniu diskusných seminárov o filme. Podrobný materiál je učiteľom zdarma sprístupnený na stiahnutie.

IVANKA PRI DUNAJI, 21.3.2023, Jakub Neščivera

Film zobrazuje príbeh politických väzňov a disidentov – Silvestra Krčméryho a Vladimíra Jukla. Ako členovia podzemnej cirkvi zohrali ústrednú úlohu v boji proti komunistickému režimu, ktorý viedol k Sviečkovej manifestácii, Nežnej revolúcii a nakoniec aj k pádu totality v Československu.

„Metodiku detailne vypracovali lektori Akadémie veľkých diel. Chceme tak pomôcť učiteľom, ktorí túžia priniesť svojim žiakom kvalitnú diskusiu o témach obsiahnutých v diele. V metodike sme sa venovali témam vnútornej integrity, pravdy, slobody, zmyslu života, priateľstva a ich vplyvu na angažovanú občiansku spoločnosť. Diskusné semináre sú vhodné pre žiakov druhého stupňa základných škôl, ale aj pre stredoškolákov, či vysokoškolákov,“ hovorí Miroslava Duranková, riaditeľka Akadémie veľkých diel.

Prostredníctvom vnímania diela a následnej diskusie žiaci dokážu reflektovať svoje vlastné skúsenosti a vnútorné postoje, učia sa kriticky myslieť a lepšie formulovať svoje názory v priateľskej a otvorenej atmosfére.

Akadémia veľkých diel je voľnočasový program pre žiakov druhého stupňa základných škôl a stredoškolských študentov na celom Slovensku. Metodiky a diskusné semináre Akadémie veľkých diel sú založené na princípoch klasického a charakterového vzdelávania.

Viac informácií o metodike k filmu Slobodní nájdete na webovom odkaze:

<https://www.akademiavelkychdiel.sk/metodika-film-slobodni>